钦定古今图书集成/明伦汇编/官常典/第763卷 > 沈廷扬
## 钦定古今图书集成/明伦汇编/官常典/第763卷 > 沈廷扬

按《明外史》本传：“廷扬字季明，崇明人。好谈经济。崇祯
中，由国子生为内阁中书舍人。十二年冬，帝以山东
多警，运道时梗，议复海运。廷扬生海滨，习水道，上疏
极言其便，且辑《海运书》五卷以呈。帝喜，即命造海舟
试之。廷扬乘二舟，由淮安出海抵天津，仅半月。帝大
喜，即加户部郎中，往登州，与巡抚徐人龙计海运事。”
宁远军饷率用天津船，自登州候东南风转粟至天
津，又候西南风转至宁远。廷扬请从登州直达宁远。
帝用其议，省费多。十五年命再赴淮安督海运，事竣，
加光禄少卿，仍领其事。及京师陷，福王立命廷扬以
海舟防江。寻命兼理饷务，馈江北诸军。南京失守，走
还乡里。后航海至舟山依黄斌卿。唐王在福建，授兵
部右侍郎，总督水师；鲁王授官亦如之。鲁王航海之
明年，廷扬督舟师北上，抵福山，次鹿苑；夜分，飓风大
作，舟胶于沙，被执。谕之降，不从，被戮。